Document ID: 32014R0704

UREDBA KOMISIJE (EU) št. 704/2014
z dne 25. junija 2014
o spremembi Uredbe (EU) št. 211/2013 o zahtevah za certificiranje za uvoz v Unijo kalčkov in semen, namenjenih za proizvodnjo kalčkov
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (1) in zlasti člena 48(1) Uredbe,
ob upoštevanju naslednjega:
(1)
Uredba Komisije (EU) št. 211/2013 (2) določa zahteve za certificiranje za kalčke ali semena, namenjena za proizvodnjo kalčkov, ki se uvažajo v Unijo.
(2)
Med nedavnimi revizijami, ki so jih inšpekcijske službe Komisije (Urad za prehrano in veterinarstvo) opravile v tretjih državah, so bile opažene nekatere pomanjkljivosti. Te pomanjkljivosti se nanašajo na zmožnost pristojnih organov, da potrdijo, da so semena, namenjena za proizvodnjo kalčkov, proizvedena v skladu z Uredbo Evropskega parlamenta in Sveta (ES) št. 852/2004 (3), zlasti s splošnimi določbami o higieni za primarno proizvodnjo in z njo povezane delovne postopke iz dela A Priloge I k Uredbi.
(3)
Za ohranitev najvišje stopnje varstva potrošnikov, medtem ko tretje države sprejemajo potrebne korektivne ukrepe za vzpostavitev robustnega sistema certificiranja, je primerno kot drugo možnost v državi porekla omogočiti, da se zahteva za certificiranje v zvezi s splošnimi določbami o higieni za primarno proizvodnjo nadomesti z mikrobiološkimi preiskavami semen, namenjenih za proizvodnjo kalčkov, pred uvozom v Unijo. Zato je treba spremeniti tudi vzorec spričevala iz Priloge k Uredbi (EU) št. 211/2013.
(4)
Ta ukrep bi moral biti časovno omejen, dokler tretje države ne zagotovijo potrebnih jamstev, da so popravile nepravilnosti.
(5)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Uredba (EU) št. 211/2013 se spremeni:
1.
Člen 3 se nadomesti z naslednjim:
„Člen 3
Zahteva za certificiranje
1. Pošiljke kalčkov ali semen, namenjenih za proizvodnjo kalčkov, ki so uvožene v Unijo in izvirajo iz tretje države ali so iz nje odpremljene, spremlja spričevalo v skladu z vzorcem iz Priloge, ki potrjuje, da so bili kalčki ali semena proizvedeni pod pogoji, skladnimi s splošnimi določbami o higieni za primarno proizvodnjo in z njo povezane delovne postopke iz dela A Priloge I k Uredbi (ES) št. 852/2004, ter da so bili kalčki proizvedeni pod pogoji, ki so skladni z zahtevami glede sledljivosti iz Izvedbene uredbe (EU) št. 208/2013 (4), in v obratih, odobrenih v skladu z zahtevami iz člena 2 Uredbe Komisije (EU) št. 210/2013 (5), ter da izpolnjujejo mikrobiološka merila iz Priloge I k Uredbi (ES) št. 2073/2005.
Spričevalo in rezultati mikrobioloških preiskav na enterobakterije iz odstavka 4 tega člena, kadar se uporabljajo, morajo biti sestavljeni v uradnem jeziku ali uradnih jezikih tretje države odpreme in države članice, v katero se uvaža v EU, ali pa jim mora biti priložen overjen prevod v navedene jezike. Če tako zahteva namembna država članica, morajo biti spričevalom priloženi tudi overjeni prevodi v uradni jezik ali uradne jezike navedene države članice. Vendar lahko država članica soglaša z uporabo uradnega jezika Unije, ki ni njen uradni jezik.
2. Izvirnik spričevala mora pošiljko spremljati, dokler ne prispe v namembni kraj, naveden v spričevalu.
3. Če se pošiljka razdeli na več delov, mora biti izvod spričevala priložen vsakemu delu pošiljke.
4. Da bi se z odstopanjem od zahteve iz odstavka 1 uradno potrdilo, da so bila semena proizvedena v skladu z določbami Uredbe (EU) št. 852/2004, se lahko do 1. julija 2015 na pošiljkah semen za kalčke, namenjenih za izvoz v Unijo, opravijo mikrobiološke preiskave na enterobakterije, s katerimi se potrdijo higienski pogoji proizvodnje pred izvozom. Rezultati navedenih mikrobioloških preiskav ne smejo presegati 1 000 cfu/g.
5. Spričevalo in rezultate tovrstnih preiskav, če se uporabljajo, morajo na zahtevo pristojnih organov dati na voljo nosilci živilske dejavnosti, ki proizvajajo kalčke iz uvoženih semen.
(4) Izvedbena uredba Komisije (EU) št. 208/2013 o zahtevah glede sledljivosti za kalčke in semena, namenjena za proizvodnjo kalčkov (UL L 68, 12.3.2013, str. 16)." 						
(5) Uredba Komisije (EU) št. 210/2013 z dne 11. marca 2013 o odobritvi obratov za proizvodnjo kalčkov v skladu z Uredbo (ES) št. 852/2004 Evropskega parlamenta in Sveta (UL L 68, 12.3.2013, str. 24).“" 						
2.
Člen 4 se črta.
3.
Vzorec spričevala za uvoz kalčkov ali semen, namenjenih za proizvodnjo kalčkov, iz Priloge se nadomesti z besedilom v Prilogi k tej uredbi.
Člen 2
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. junija 2014

Labels: 3
6